Hoe om jou kommer en vrese voortspruitend uit die Covid-19-pandemie te hanteer - WelstandWelstand
Tuis / Advies / Hoe om jou kommer en vrese voortspruitend uit die Covid-19-pandemie te hanteer
Hoe om jou kommer en vrese voortspruitend uit die Covid-19-pandemie te hanteer
As daar nog nooit iets was wat tans mense wêreldwyd in dieselfde bootjie plaas nie, dan het die Covid-19-pandemie dit nou gedoen. Almal beleef in 'n mindere of meerdere mate kommer en vrese. Dit kan van individu tot individu verskil, na gelang vanvan jou persoonlikheid of unieke omstandighede.
Bekommernisse en vrese
In die literatuur en gesprekke met individue kom die volgende vrese en bekommernisse die meeste voor:
– dat die pandemie sal handuit ruk en daar nie betyds 'n kuur daarvoor sal wees nie
– dat die inperkingstyd net aanhoudend verleng sal word, veral omdat honderde mense die situasie nie so ernstig opneem nie en geensins by die inperkingsreëls hou nie
– kommer dat jy self of jou geliefdes ernstig siek sal word en selfs kan sterf
– dat normale mediese dienste ontoeganklik sal raak en mens nie eens vir ander ernstige mediese toestande jou dokter sal kan spreek of gehospitaliseer sal word nie
– om weens nieverwante siektes of noodoperasies gehospitaliseer te word en daar die virus op te doen en dat jy weens die inperking nie besoek mag ontvang nie
– om, as jy alleen woon, beserings op te doen of so siek te word dat jy niemand kan kontak nie
– om nooit weer 'n geliefde te sien nie. Jy het dalk nie kans gehad om jou bejaarde ouer(s) vir oulaas te kon sien en groet voor die inperkingstyd nie – wat as hy of sy sterf voordat julle mekaar weer sien?
– dat jy nie bekwaam is om jou kinders met tuisonderrig te help nie en dat hulle daarom nie hul eksamens sal slaag nie
– dat jou studentekind gaan agter raak met sy of haar studies en nie aan die einde van die jaar sy of haar graad gaan verwerf nie
– ekonomie: Gaan die maatskappy vir wie ek werk voortgaan met sake doen na die inperkingstyd? Gaan ek nog 'n werk hê? Sal my eie besigheid kan bly voortbestaan? Hoe gaan ek en my gesin finansieel oorleef?
– dat daar uiteindelik geen kos- en ander noodsaaklike voorrade in die winkels gaan wees nie
– dat mense oproerig gaan raak weens die inperking en die feit dat hul geen toegang tot sigarette en drank sal hê nie, wat sal lei tot geweld, roof, inbrake, diefstal en moord
– dat jy geheel en al beheer oor jou eie lewe gaan verloor – jy het reeds geen beheer oor die verspreiding van die virus, oor ander mense se gedrag, oor hoe lank die inperkingstyd sal duur of oor die land se ekonomie nie
– die vrees vir totale afsondering en om geen kontak van watter aard met enigiemand anders te hê nie
Hantering van vrese en kommer
Voel dit vir jou of jou vrese en kommer jou oorweldig? Het jy geweet, emosies is meer aansteeklik as die virus? Dit het geen respek vir afstand of inperking nie. Hoe jy voel en reageer, kan ander beïnvloed, positief of negatief. Net so kan ander jou ook "aansteek" met hul negatiwiteit of positiwiteit. Daarom is dit veral nou belangrik dat mense hul vrese en kommer sinvol moet hanteer. Wees deurgaans bewus van dít wat jou angstig maak. Probeer die situasie of gedagtes daaroor vermy, of hanteer dit op 'n sinvolle manier.
– Bly ingelig deur slegs betroubare bronne te raadpleeg.
– Fokus op dít waaroor jy wel beheer het. Verminder jou en jou gesin se risiko deur gereeld en deeglik hande te was, indien moontlik tuis te bly en groot skares te vermy en altyd 'n veilige sosiale afstand te handhaaf.
– Beplan waar moontlik. Skryf neer waaroor jy bekommerd is en wees proaktief. Dink aan moontlike oplossings sonder om noodwendig die ideale oplossing te probeer vind; net die feit dat jy reeds daaroor dink (sonder om angstig te raak) sal jou laat voel dat jy 'n mate van beheer het oor die situasie.
– Sien om na jou fisieke, emosionele en geestelike welstand. Oefen gereeld, eet gesond, slaap genoeg en moenie jou fisieke versorging agterweë laat nie. Luister na mooi musiek, kyk 'n fliek wat jou gemoed lig en lees iets inspirerend, of doen enigiets wat jy geniet. Luister na geestelike boodskappe oor die radio of op die internet, of put geestelike versterking uit jou persoonlike stiltetyd.
– Handhaaf jou daaglikse roetine en behou so 'n mate van normaliteit.
– Bestee soveel moontlik tyd in die natuur en kry genoeg sonskyn en vars lug.
– Reik uit na ander wat swaarder as jy kry en vergeet vir 'n oomblik van jou eie kommer en vrese. Bied aan om inkopies te gaan doen, stuur gereeld bemoedigende teksboodskappe, of bel soms.
– Indien vriende of familie paniekerig raak, bemoedig hulle. Dit help jou ook om positief te bly ondanks jou eie vrese.
– Wees vriendelik en empaties teenoor almal wat jou pad kruis wanneer jy die samelewing moet trotseer – die petroljoggie, kassiere, motorwag of apteker, die polisielid wat orde moet handhaaf.
– Bly in kontak met jou vriende en familie. Dis goed vir jou emosionele welstand, en jy kan jou vergewis dat hul nog gesond is.
– Wanneer jy kommunikeer, vermy negatiewe onderwerpe soos die koronavirus en die gevolge daarvan. Lag, vertel van die nuutste boek of fliek wat jy geniet het, of vertel vir jou ma van jou kleuter se manewales.
– Wanneer jy depressief of angstig voel, praat met iemand wat jy vertrou daaroor. Moedig almal aan vir wie jy omgee om dieselfde te doen.
-Vermy kontak met mense wat jou angs kan vererger.
– Moenie toelaat dat vrees en angs ook pandemies raak nie.
Centers for Disease Control and Prevention. https://www.cdc.gov/coronavirus/2019-ncov/daily-life-coping/managing-stress-anxiety.html
Psychology Today. https://www.psychologytoday.com/za/blog/the-courage-suffer/202003/why-are-we-so-afraid-the-covid-19-virus
The Irish Times. https://www.irishtimes.com/life-and-style/health-family/coronavirus-the-psychological-impact-and-16-ways-to-keep-a-clear-head-1.4198918
The New York Times. https://www.nytimes.com/2020/03/18/smarter-living/coronavirus-anxiety-tips.html
USA Today. https://www.usatoday.com/story/news/health/2020/03/12/coronavirus-fear-psychology-powerlessness-toilet-paper-sanitizer/5010095002/